**Broj: 711-I-183-M-163-18/19-02-17**

Zagreb, 8. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Martine Antolović, zamjenice općinskog načelnika Općine Tinjan, za davanjem mišljenja Povjerenstva,** na 34. sjednici, održanoj 8. siječnja 2019.g., daje sljedeće

**MIŠLJENJE**

1. **Odredbama ZSSI-a nije zabranjeno da dužnosnica Martina Antolović, zamjenica općinskog načelnika Općine Tinjan, nakon prestanka obnašanja navedene dužnosti, stupi u radni odnos u navedenoj jedinici lokalne samouprave pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11. i 04/18.).**
2. **Povjerenstvo upućuje dužnosnicu Martinu Antolović da se, u cilju očuvanja vlastite vjerodostojnosti i očuvanja povjerenja građana u tijela javne vlasti te otklanjanja sumnje da je koristila dužnost zamjenice općinskog načelnika Općine Tinjan radi postizanja osobnog probitka, izuzme iz svakog, pa i posrednog, oblika sudjelovanja u postupku provedbe javnog natječaja za zapošljavanje u Općini Tinjan u kojem bi dužnosnica bila jedan od prijavljenih kandidata.**
3. **U cilju izbjegavanja svake sumnje da je na odabir zamjenice općinskog načelnika kao najboljeg kandidata utjecala okolnost da u Općini Tinjan obnaša javnu dužnost, u slučaju da dva ili više kandidata imaju iste, ili u bitnom slične reference, uputno bi bilo da drugi kandidat ili kandidati imaju prednost zasnivanja radnog odnosa u odnosu na dužnosnicu.**
4. **Ukazuje se dužnosnici da je člankom 89. stavkom 2. Zakona o lokalnim izborima, koji propisuje nespojive dužnosti s istodobnim obnašanjem dužnosti općinskog načelnika ili zamjenika općinskog načelnika, propisano da zamjenik općinskog načelnika za vrijeme obnašanja dužnosti ne smije biti pročelnik, službenik ili namještenik u upravnim odjelima ili službama jedinica lokalne odnosno područne (regionalne) samouprave. Za mjerodavno tumačenje odredbi toga Zakona nadležno je Ministarstvo uprave**

 Obrazloženje

Zahtjev za davanjem mišljenja Povjerenstva podnijela je dužnosnica Martina Antolović, zamjenica općinskog načelnika Općine Tinjan. U knjigama ulazne pošte zahtjev je zaprimljen pod poslovnim brojem: 711-U-3854-M-163/18-01-3 dana 31. prosinca 2018. g., povodom kojeg se vodi predmet broj M-163/18. Člankom 3. stavkom 1. podstavkom 43. ZSSI-a propisano je da su općinski načelnici njihovi zamjenici dužnosnici u smislu odredbi ZSSI-a, stoga je dužnosnica Martina Antolović povodom obnašanja dužnosti zamjenice općinskog načelnika Općine Tinjan obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica traži mišljenje Povjerenstva može li se prijaviti na natječaj za zapošljavanje u Jedinstveni upravni odjel Općine Tinjan na radno mjesto stručni suradnik za razvojne projekte, obzirom da dužnost zamjenice općinskog načelnika Općine Tinjan obnaša volonterski, bez zasnovanog radnog odnosa.

U izvješću o imovinskom stanju koje je dužnosnica podnijela Povjerenstvu povodom stupanja na dužnost zamjenice općinskog načelnika Općine Tinjan u mandatu 2017.g. – 2021.g. dužnosnica je navela da navedenu dužnost obnaša volonterski te uz primanje volonterske naknade u iznosu od 2.000,00 kn neto te je kasnije podnijela u 2018.g. i izvješće o imovinskom stanju povodom bitne promjene u kojem je navela da prima volontersku naknadu u iznosu od 2.500,00 kn.

Člankom 7. ZSSI-a propisana su zabranjena djelovanja dužnosnika. Između ostalog, točkom b) navedenog članka propisano je da je dužnosnicima zabranjeno ostvariti ili dobiti pravo u slučaju da se krši načelno jednakosti pred zakonom. Podstavkom i) istog članka propisano je da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 8. Zakona o službenicima i namještenicima u lokalnoj i područnoj (regionalnoj) samoupravi propisano je da se postupak prijema u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člankom 17. do 20. istog Zakona propisano je da se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnik, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Povjerenstvo obrazlaže da ZSSI ne sadrži odredbu kojom bi dužnosnicima nakon prestanka obnašanja dužnosti bilo izričito zabranjeno zasnivanje radnog odnosa u tijelu javne vlasti u kojem su obnašali dužnost te stoga sukladno odredbama ZSSI-a načelno nema zapreke da se dužnosnica Martina Antolović nakon prestanka obnašanja dužnosti zamjenice općinskog načelnika Općine Tinjan zaposli u istoj jedinici lokalne samouprave. Pritom je Općina Tinjan obvezna postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi kojim je propisana obveza provođenja javnog natječaja za prijam u službu kojeg provodi Povjerenstvo posebno imenovanu za tu svrhu.

Međutim, s obzirom da će dužnosnica dužnost zamjenice općinskog načelnika Općine Tinjan obnašati i za vrijeme provođenja natječaja za zapošljavanje u istoj Općini, ukoliko upravo dužnosnica bude izabrana kao najbolji kandidat na navedenom natječaju, mogao bi se stvoriti vanjski dojam da je koristila navedenu dužnost u cilju postizanja osobnog probitka. Dužnosnica stoga, u postupku provedbe javnog natječaja za prijam u službu u Općini Tinjan ne smije ni na koji način koristiti utjecaj koji ima povodom obnašanja dužnosti zamjenice općinskog načelnika u navedenoj jedinici lokalne samouprave u cilju postizanja prednosti pred ostalim kandidatima za isto radno mjesto kako ne bi došlo do počinjenja nekog od zabranjenih djelovanja iz članka 7. ZSSI-a. Povjerenstvo stoga upućuje dužnosnicu da se, u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku provedbe javnog natječaja na koji je i sama podnijela prijavu.

Nadalje, u cilju očuvanja vlastite vjerodostojnosti dužnosnika, dostojanstva povjerene im dužnosti i povjerenja građana u tijela javne vlasti, u slučaju da zamjenica općinskog načelnika ima iste ili u bitnim elementima slične reference kao i neki drugi kandidat u natječaju, sugerira se Općini Tinjan kao primjerena metoda razrješavanja opisane situacije davanje prednosti u odabiru najboljeg kandidata drugom kandidatu. Iako ovakav postupak predstavlja diskriminaciju dužnosnice, takva odluka je nužna i predstavlja ispunjavanje obveze dužnosnika propisane člankom 6. stavka 4. ZSSI-a. Naime, u slučaju pojave sukoba interesa tijekom obnašanja javne dužnosti, dužnosnici su dužni isti razriješiti na način da zaštite javni interes. Javni interes u konkretnom slučaju nalaže očuvanje povjerenja građana da na odluku o najboljem kandidatu nije utjecalo neosnovano davanje prednosti privatnom interesu zamjenici općinskog načelnika na štetu drugih kandidata u natječaju.

U zahtjevu za mišljenjem dužnosnica nije pojasnila namjerava li u slučaju zasnivanja radnog mjesta u Jedinstvenom upravnom odjelu Općine Tinjan podnijeti ostavku na dužnost zamjenice općinskog načelnika Općine Tinjan.

Povjerenstvo ukazuje dužnosnici na odredbu članka 89. stavka 2. podstavka 40. Zakona o lokalnim izborima („Narodne novine“ broj 144/12.) kojom je propisano da općinski načelnik, gradonačelnik, župan i njihovi zamjenici za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinice lokalne, odnosno područne (regionalne) samouprave. Člankom 90. istog Zakona propisano je da općinski načelnik, gradonačelnik i župan te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od dana prihvaćanja nespojive dužnosti. U slučaju da navedeni dužnosnici ne podnesu ostavku u roku od 8 dana od dana prihvaćanja nespojive dužnosti, mandat im prestaje po sili zakona. Za mjerodavno tumačenje Zakona o lokalnim izborima nadležno je Ministarstvo uprave.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Martina Antolović, elektronička dostava
2. Objava na internetskoj stranici Povjerenstva
3. Pismohrana